《寄徐斯远并成父弟》
宋代·赵蕃

淅沥夜来雨，萧条林下秋。
因之忆我弟，重以思吾俦。
农工方鼎来，蚕事已告休。
得无阴寒妨，知复多寡收。
微官本为贫，中道成倦游。
洪波政稽天，险路新摧辀。
吾俦与我弟，既喜应见忧。
忧我困一箪，喜我归故丘。
付与有定分，短长宁自谋。
相期黄发保，共勉素风修。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。